OBH 9729/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

Panaszos a csatolt iratanyag alapján 1958-ban költözött Magyarországra, 1993-tól kezdődően magyar állampolgár. Még ebben az évben a magyar szabályok szerint, itt szerzett szolgálati idő alapján nyugdíjat állapítottak meg részére (határozat száma: 11-32528/93/02). Levele szerint Bulgáriában is szerzett szolgálati időt, ennek beszámítását is kérte. A magyar-bolgár szociálpolitikai egyezmény alapján megállapított nyugdíjról 1997. július 12-én született határozat (száma: B11-32528/93/16). Ennek hatására jogalap nélkül felvett ellátás visszafizetéséről intézkedett a Nyugdíjfolyósító Igazgatóság 1997. július 30-án kelt határozatában (száma: 522-30330-2-2). Nevezett panaszolja, hogy a határozatot megfellebbezte, de arra választ még nem kapott, de nyugdíját már csökkentett összegben folyósítják. Sérelmezi továbbá a nyugdíj visszamenőleges felülvizsgálatát.

Alkalmazott jogszabályok

A társadalombiztosításról szóló 1975. évi II. tv. (T.)
A magyar-bolgár szociálpolitikai egyezmény
1962. évi 2. sz. tvr.

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Megállapított tényállás

A panaszos 1958-ban költözött Magyarországra, 1993. február 23-tól magyar állampolgár. A Fővárosi és Pest Megyei Nyugdíjbiztosító Igazgatóság B11-13197/90/22. sz. szolgálati idő elismerő határozata szerint a magyar-bolgár szociálpolitikai egyezmény alapján a kérelmező 39 év 122 nap szolgálati idővel rendelkezik 1990. július 24-ig. Majd a B11-32528/93/02. számú határozattal 1993. december 31-től 35 év 14 nap alapján 1993. december 13. keltezéssel 17.991.- Ft összegű öregségi nyugdíj került megállapításra. 

1997. július 12-én B11-32528/93/16. számon a bolgár és magyar szolgálati idő figyelembevételével új határozatot hozott a Nyugdíjbiztosító Igazgatóság. Ezzel egyidőben az új határozat alapján készült elszámolás szerint 30.000.- Ft visszafizetésre kötelezte az 522-30330-2 törzsszámon 1997. július 30-án kelt határozatával a Nyugdíjfolyósító Igazgatóság a panaszost. A Nyugdíjfolyósító Igazgatóság az ellátást 1997. augusztus 1-től csökkentette.
A panaszos mind a Nyugdíjbiztosító, mind a Nyugdíjfolyósító Igazgatóság határozata ellen fellebbezést nyújtott be 1997. szeptember 1-én. A Nyugdíjfolyósító Igazgatóság Jogi Főosztálya az iratanyag felülvizsgálatát követően felhívta az illetékes osztály figyelmét arra, hogy a társadalombiztosításról szóló 1975. évi II. tv. 106. § (2) bek. alapján csak a 90 napon belül felvett ellátás, azaz 3.228.- Ft előírásáról gondoskodjék, egyben felhívta a figyelmet, hogy a határozat módosítása után a fellebbezést a másodfokú eljárás lefolytatása miatt a Nyugdíjbiztosítási Igazgatósághoz küldje meg, erre azonban késedelmesen, csak 1998. február 28-án került sor.

A Nyugdíjbiztosító Igazgatóság a fellebbezést az 1998. május 28-án kelt F.2367/98. B.12-32528/93/22. számú határozatával elutasította. Ennek megfelelően 35 év 14 nap szolgálati idő és 25.162.- Ft átlagkereset figyelembevételével 1993. december 31-től havi 17.315.- Ft öregségi nyugdíjrész illeti meg a panaszost.

A magyar-bolgár szociálpolitikai egyezmény 13. cikk. alapján pedig:

(1) A nyugellátásra vonatkozó igényt a Szerződő Felek illetékes szervei bírálják el a rájuk nézve érvényes jogszabályok szerint, a 8. cikkben foglalt rendelkezések figyelembevételével és ha az igénylő az előírt jogosultsági feltételekkel rendelkezik, a nyugellátást mindkét területen szervezett szolgálati idők egybeszámításával megállapítják. Mindegyik Szerződő Fél illetékes szerve az ily módon megállapított nyugellátásnak a saját területén szerzett szolgálati idő tartamára eső arányos részét köteles a jogosult részére folyósítani.

(2) Ha az igénylő a két Szerződő Fél területén szerzett idők egybeszámításával is csak az egyik Szerződő Fél jogszabályai szerint előírt jogosultsági feltételekkel rendelkezik, ennek a Szerződő Félnek illetékes szerve az (1) bekezdés szerinti nyugdíjrészt folyósítja. Ha az igénylő a jogosultsági feltételeket a másik Szerződő Fél jogszabályai szerint utóbb megszerzi, a nyugellátás összegét az (1) bekezdésben foglalt rendelkezések figyelembevételével újból meg kell állapítani.

A másodfokú határozat tartalmazza a jogorvoslati lehetőségre való felhívást is.

Az állampolgári jogok országgyűlési biztosa a vizsgálat során megállapította, hogy a panaszos fellebbezésének elbírálása valóban késedelmesen történt a Nyugdíjfolyósító Igazgatóság hibájából, melyre nem mentségként, de objektív okként a társadalombiztosítási nyugellátásról szóló 1997. évi LXXXI. törvény 1998. január 1-jétől hatályos, különösen az özvegyi nyugdíjak megállapításával felülvizsgálatával, folyósításával kapcsolatos rendkívüli feladatok szolgáltak indokul. A Nyugdíjfolyósító Igazgatóság arról tájékoztatott, hogy a keletkezett tartozás visszafizetésétől - saját hatáskörben eljárva - méltányosságból eltekint.

Az állampolgári jogok országgyűlési biztosa a fenti tényállás alapján alkotmányos visszásságot nem állapított meg, a vizsgálatot lezártnak tekinti. 

Budapest, 1998. július 9.

Gönczöl Katalin